Gymnázium Jána Adama Raymana

Gymnázium Jána Adama Raymana (názov sa obvykle používa vo forme iniciálovej skratky „GJAR“; obyvatelia Prešova školu poznajú aj ako „dolné gymko“) je strednou školou (gymnáziom) so sídlom v Prešove. V súčasnosti poskytuje gymnaziálne vzdelávanie štvorročné i osemročné. Je považované za jedno z najlepších gymnázií v regióne i na Slovensku.

Jeho riaditeľkou je od 1. júla 2014 a opätovne od 1. júla 2019 na päť rokov Mgr. Viera Kundľová. Zriaďovateľom je od 1. júla 2002 Prešovský samosprávny kraj.

História 
Gymnázium Jána Adama Raymana vzniklo v roku 1961 najprv ako stredná všeobecnovzdelávacia škola, ktorá sídlila na Ul. Tarasa Ševčenka. Prvý školský rok sa začal 1. septembrom 1961.

Zriaďovatelia 
Od vzniku školy v roku 1961 do 21. decembra 1968 bol zriaďovateľom Okresný národný výbor Prešov; od 22. decembra 1968 do 30. júna 1969 bol takým národným výborom Krajský národný výbor v Košiciach.

Od 1. júla 1969 do 31. decembra 1970 bolo zriaďovateľom Ministerstvo školstva Slovenskej socialistickej republiky.

Od 1. januára 1971 do 31. decembra 1990 bol zriaďovateľom Krajský národný výbor v Košiciach.

Od 1. januára 1991 do 23. júla 1996 bola zriaďovateľom Školská správa Prešov.

Od 24. júla 1996 do 30. júna 2002 bol zriaďovateľom Krajský úrad v Prešove.

Od 1. júla 2002 je zriaďovateľom Prešovský samosprávny kraj.

Nové sídlo 

V roku 1997 sa škola presťahovala do nových priestorov na Ul. Mudroňovej, ktoré boli v rokoch 2008 – 2009 zásadne renovované. Škola má v súčasnosti v správe majetok Prešovského samosprávneho kraja podľa § 6 ods. 1 zákona č. 446/2001 Z. z. o majetku vyšších územných celkov v znení neskorších predpisov, a to tieto nehnuteľnosti, zapísané na liste vlastníctva č. 12 895 pre katastrálne územie – Prešov:

(a) budova so súpisným číslom 4 958 umiestnená na parcele registra „C“ č. 3069 (budova školy);

(b) parcely registra „C“ č. 3 067, 3 068, 3 069, 3 070, 3 071, 3 072 (pozemky priľahlé k budove školy s celkovou výmerou 8 618 m²).

Oslavy 55. výročia založenia školy 
Gymnázium Jána Adama Raymana pri príležitosti 55. výročia svojho otvorenia usporiadalo v Divadle Jonáša Záborského v Prešove v roku 2016 benefičný koncert. Osobne k oslavám výročia školy prispeli viacerí jej významní absolventi.

Externé 
Viac sa možno o 55. výročí školy a o oslavách s tým spojených dozvedieť tu:http://www.gjar-po.sk/index.php?option=com_content&view=article&id=616:55-vyrocie-zalozenia-skoly&catid=23:gjar&Itemid=101

Riaditelia 
 Sergej Krenický (1961 – 1962)
 PhDr. Anton Repka (1962 – 1972)
 PhDr. Viliam Ovád (1972 – 1991)
 PhDr. Oliver Jurik (1991 – 1997)
 RNDr. Miroslav Krajňák, PhD. (1997 – 30. jún 2014)
 Mgr. Viera Kundľová (2014 – súčasnosť)

Vzťah k Jánovi Adamovi Raymanovi 
Od 1. septembra 1994 škola nosí meno Gymnázium Jána Adama Raymana.

Ján Adam Rayman (1690 – 1770) bol významným prešovským lekárom, lekárnikom a, čo je najdôležitejšie, priekopníkom očkovania so svetovým významom.

Raymanov týždeň 
Od polovice 90. rokov sa v apríli, pri príležitosti narodenia i úmrtia J. A. Raymana, organizuje dúhový „Raymanov týždeň“. Na škole je zvykom, že počas Raymanovho týždňa pre ozvláštnenie ako učitelia na vyučovacích hodinách v nižších ročníkoch pôsobia žiaci maturitných ročníkov a že všetci na škole dodržiavajú pre daný deň Raymanovho týždňa predpísanú farbu oblečenia.

Externé 
Bližšie sa možno o Raymanovom týždni dozvedieť tu: Raymanov týždeň 2009 I; Raymanov týždeň 2009 II; Raymanov týždeň 2012.

Významní absolventi 

Gymnázium Jána Adama Raymana má medzi svojimi absolventmi mnoho významných a vplyvných osobností. Patria k nim:
 Oľga Sabolová (abs. 1963; rod. Majcherová), jazykovedkyňa, mimoriadna profesorka a vysokoškolská pedagogička;
 Ján Čmilanský (abs. 1967), generál, bývalý zástupca náčelníka Generálneho štábu Ozbrojených síl Slovenskej republiky;
 Ľudovít Petraško (abs. 1967), spisovateľ, germanista, vysokoškolský pedagóg;
 Boris Farkaš (abs. 1973), herec;
 Marián Jusko (abs. 1975), člen Bankovej rady Národnej banky Slovenska poverený výkonom funkcie viceguvernéra Národnej banky Slovenska v období od 1. januára 1993 do 10. apríla 1994, viceguvernér Národnej banky Slovenska v období od 11. apríla 1994 do 28. júla 1999, guvernér Národnej banky Slovenska v období od 29. júla 1999 do 31. decembra 2004; predseda predstavenstva obchodnej spoločnosti Slovnaft, a. s., v období od 25. apríla 2005 do 16. apríla 2009; bývalý predseda Republikovej únie zamestnávateľov v rokoch 2007 – 2015; 
 Marián Tomášik (abs. 1975), diplomat, bývalý veľvyslanec Slovenskej republiky v Dillí (2009 – 2013) a v Bangkoku;
 Katarína Bajcurová (abs. 1976), kunsthistorička, bývalá riaditeľka Slovenskej národnej galérie (1999 – 2009);
 Peter Nagy (abs. 1978), spevák;
 Miroslav Jenča (abs. 1983), bývalý veľvyslanec Slovenskej republiky v Mexico City (1998 – 2001), diplomat v službách Organizácie Spojených národov a Organizácie pre bezpečnosť a spoluprácu v Európe;
 René Matlovič (abs. 1985), rektor Prešovskej univerzity v Prešove v rokoch 2007 – 2015, geograf;
 Vladimír Skalský (abs. 1990), predseda Svetového združenia Slovákov v zahraničí;
 Marcel Merčiak (abs. 1993), športový komentátor a športový žurnalista;

 Ivan Tásler (abs. 1997), spevák;
Pavol Čekan (abs. 1997), vedec;
 Katarína Knechtová (abs. 1999), speváčka;

 Renáta Ryníková (abs. 2000), herečka;
Michaela Zakuťanská (abs. 2006), dramatička;
Anna Jakab Rakovská (abs. 2012), herečka; a iní.

Externé 
Príspevky bývalých absolventov k 40. výročiu založenia školy možno nájsť tu: Príspevky absolventov.

Pedagógovia 
Na škole vyučovalo a vyučuje viacero pedagógov, ktorí sú zároveň jej absolventmi (PhDr. Tatiana Matlovičová, PhDr. Mária Markovičová, RNDr. František Majoroš, Mgr. Viera Ilavská, Mgr. Mária Kollárová, Mgr. Dana Bessenyeiová, PaedDr. Iveta Štefančínová, Ph.D., RNDr. Miroslav Krajňák, PhD., Mgr. Jana Kobulská, PaedDr. Ľudmila Tobiášová Rovňáková, RNDr. Tatiana Mergešová, Mgr. Marta Maskalíková a iní). Na škole rovnako vyučovali a vyučujú pedagógovia, ktorí sú s ňou spätí aj niekoľko desaťročí (PhDr. Tatiana Matlovičová, PhDr. Mária Markovičová, Mgr. Zuzana Bačová, PhDr. Irina Mattová, Mgr. Mária Kollárová, PaedDr. Mária Novosadová, Mgr. Peter Tomčák, RNDr. Tatiana Mergešová, Mgr. Marián Oravec a iní).

V súčasnosti najdlhšie na Gymnáziu Jána Adama Raymana pedagogicky pôsobí PhDr. Irina Mattová (vyučuje nemecký jazyk)

Na gymnáziu vyučuje aj slovenská jazykovedkyňa Mgr. Marta Bystrianska, venujúca sa konfrontačnému výskumu slovenčiny a francúzštiny a teórii prekladu, taktiež pôsobiaca v minulosti ako lektorka slovenského jazyka a kultúry na Univerzite Marca Blocha v Štrasburgu (terajšia Université Strasbourg-II).

Hodnotenie 
Gymnázium Jána Adama Raymana je konštantne v hodnoteniach zaraďované medzi najkvalitnejšie, najlepšie a najprestížnejšie gymnáziá v regióne i na Slovensku:
 Inštitút pre ekonomické a sociálne otázky ho opakovane zaraďuje do popredných miest svojho rebríčka kvality gymnázií na Slovensku (12. miesto v roku 2015; 6. miesto v roku 2014; 9. miesto v roku 2013; 12. miesto v roku 2012; atď.);
 Inštitút pre ekonomické a sociálne otázky ho opakovane radí na vrcholné pozície vo svojom rebríčku kvality gymnázií v Prešovskom kraji (2. miesto v roku 2015; 1. miesto v roku 2014; 2. miesto v roku 2013; 2. miesto v roku 2012; atď.).

Bronzová medaila pre Gymnázium Jána Adama Raymana 
30. novembra 2011 rektor Prešovskej univerzity v Prešove pri príležitosti 50. výročia vzniku udelil Gymnáziu Jána Adama Raymana bronzovú medailu za vynikajúce výsledky vo výchovno-vzdelávacej činnosti a prínos pre rozvoj spolupráce s Prešovskou univerzitou v Prešove.

Účasť v medzinárodných projektoch 
Škola sa zapojila do medzinárodného podprogramu Comenius v rámci Programu celoživotného vzdelávania Európskej únie na obdobie 2007 – 2013. Školskú stránku tohto projektu možno konzultovať tu: Comenius GJAR.

Viacerí pedagógovia školy (Mgr. Jana Kobulská, RNDr. Zuzana Mackovjaková) sa zúčastnili na vzdelávacích aktivitách na prestížnom vedeckom pracovisku Európskej organizácie pre jadrový výskum (CERN) v Ženeve.

Školský časopis 
Na škole je ako občasník vydávaný školský časopis ŽUR-nál. Autorsky a redakčne ho majú v gescii žiaci pod vedením vybraného pedagóga. Uvedený časopis možno konzultovať tu: ŽUR-nál.

Referencie

Externé odkazy 
 Gymnázium Jána Adama Raymana (oficiálne webové sídlo)

Gymnáziá v Prešove
Organizácie v zriaďovateľskej pôsobnosti Prešovského samosprávneho kraja